ORDE do 18 de marzo de 2011 de extinción e cancelación da inscrición no Rexistro Autonómico de Mutualidades de Previsión Social Non Integradas na Seguridade Social da entidade Faurecia Ourense Mutualidade de Previsión Social a Prima Fixa, en liquidación.
CONSELLERÍA DE FACENDA — III. OUTRAS DISPOSICIÓNS — 18/04/2011

Por Orde do 9 de outubro de 2009, da Consellería de Facenda, encomendouse ao Consorcio de Compensación de Seguros a liquidación da entidade Faurecia Ourense Mutualidade de Previsión Social a Prima Fixa, en liquidación.
Rematado o proceso de liquidación da referida entidade, o Consorcio de Compensación de Seguros solicita a extinción e cancelación da inscrición do rexistro autonómico de mutualidades de previsión social da entidade Faurecia Ourense Mutualidade de Previsión Social a Prima Fixa, en liquidación.
Da documentación que se xunta á solicitude formulada despréndese que se deu cumprimento ao disposto na lexislación vixente.
A competencia na materia vén determinada no Decreto 340/1996, do 13 de setembro, polo que se asumen funcións e servizos transferidos á Comunidade Autónoma de Galicia mediante o Real decreto 1642/1996, do 5 de xullo, en materia de mutualidades de previsión social, e se asignan á Consellería de Economía e Facenda, e no Decreto 307/2009, do 28 de maio, polo que se establece a estrutura orgánica da Consellería de Facenda.
Á vista do anterior, tendo en conta a documentación que consta no expediente, por proposta da Dirección Xeral de Política Financeira e Tesouro, e de acordo co previsto no artigo 28º.5 do Real decreto lexislativo 6/2004, do 29 de outubro, polo que se aproba o texto refundido da Lei de ordenación e supervisión dos seguros privados,
RESOLVO:
Declarar a extinción da entidade Faurecia Ourense Mutualidade de Previsión Social a Prima Fixa, en liquidación, e proceder á súa cancelación no Rexistro Autonómico de Mutualidades de Previsión Social Non Integradas na Seguridade Social, creado pola Orde do 5 de maio de 1999.
De acordo co mencionado artigo 28º.5 do Real decreto lexislativo 6/2004, a extinción e cancelación da mutualidade no rexistro administrativo determina a posterior cancelación no rexistro mercantil.
Contra esta orde, que pon fin á vía administrativa, de conformidade co previsto no artigo 4º da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común, poderase interpoñer, con carácter potestativo, recurso de reposición no prazo dun mes, contado a partir do día seguinte ao da súa notificación, de acordo cos artigos 116º e 117º da Lei 30/1992. Así mesmo, poderase interpoñer recurso contencioso-administrativo, ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da súa notificación, de conformidade co disposto nos artigos 11º.1 a), 25º e 46º da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 18 de marzo de 2011.
Marta Fernández Currás
Conselleira de Facenda